देस म दू महिना के उठा पटक अउ तनातनी छिंटाकसी के बाद म परिवर्तन होईस। जुन्ना हवा के निकासी के संग नवा हवा देस म बोहाइस। सत्ता परिवर्तन, जनजागरन के संकेत दिस। जनता जागिस तो। 'आप पार्टी एक उत्प्रेरक के काम करिस जनता ल जगाय बर। जनता के विश्वास कांच के गिलास कस चकनाचूर होईस तब जनता सोचिस दस बछर ले बिन भाव के अंग्रेजी बोलइया प्रधानमंत्री ल देख-देख के जनता उकता गे रहिस हे। नेहरू परिवार के पूंछी ल धरे-धरे आखिर कब तक जनता रेंगतिस। भ्रष्टाचार, महंगाई ल देख-देख के खून के आंसू बोहावत जनता कुछु नवा चाहत रहिस हे। फेर कखरो ऊपर भरोसा नई कर पावत रहिस हे। अचानक एक मनखे आइस जेन ह सब ल विसवास देव इस के ओहर ऊंखरे बीच के आय।
आम मनखे ल ओखर गोठ बात म अपनपन के दरसन होईस। ओखर आत्मविस्वास अउ काम करे के ढंग सब ल भा गे। हर वर्ग के मनखे के मन म मोदी प्रधानमंत्री के रूप म समागे। एक परिवर्तन के चाहत मोदी ल जीतवा दिस। ओखर व्यक्तित्व के कुछ अइसना बात हावय जेन ह सब ल प्रभावित करिस, नारी के प्रति सम्मान, देस नारीमन म जगह बनइस। अपन राज के मनखे मन ल उत्तराखंड ले जिम्मदारीपूर्वक स्वयं के आके ले जाना सबके मन म सुरम्छा के भावना लाइस। नेतृत्व के छमता के संग-संग पूरा देस के भ्रमन करना, सबके बारे म सोचना, स्वदेसी जिनिस ल बढ़ावा देय के बात करना मन म जगह बनालीस। एक बड़े समर्थन के संग जीतगे। जीते के बाद भी चेहरा म उही पहिलीच्च वाले बात रहिस हे। अपन पहिली भासन म माँ शब्द के प्रति संवेदना दिखिस। अपन माँ, देश माँ अउ पार्टी माँ के सेवा के भाव अतेक भावुकता के संग अइस के सबके आंसू आगे। गंगा नदी याने जल के प्रति चिंता हर धर्म के मनखे ल अपन डाहर खिंचिस। सब ल अपन भाव अउ शब्द ले अपन डाहर खिंचे के बाद एक नारा दे दिस ''सबका साथ सबका विकास ! ये नारा सब म जोस पैदा कर दिस।
एक नवा हवा बोहाय ले लग गे। सालों-साल एक परिवार अउ ओखर संचालन ऊपर ले विसवास खतम होगे। सब ल मिलके सबके विकास करना हे। येमा सामुदायिकता के भावना विकसित होईस अउ सब म एक नवा शक्ति के संचार होईस। एक नवा भारत के निरमान होगे हावय। अब येला सम्माले के जरूरत हावय। ये नवा हवा हमेसा साफ, सुद्ध राहय, येला देखे के जरूरत हावय। बहुत सम्हल के गोड़ आगू बढ़ाय बर परही। गंगा ल निरमल करना हावय, देस ले भ्रष्टाचार ल निकालना हावय। एक-दूसर के प्रति परेम पैदा करना, सब जाति, धरम के सम्मान करना हे। ये नवा हवा ल बोहाय बर नेता के संग-संग जनता ल घलो सथ देयलबर परही तभे ये ह हमर देस के सम्मान ल बढ़ाही। जनजागरन होते रहना हावय। हर मनखे अपन आप अपन मन के सफई करय तो एक अइसना भारत बनही जेन ल विश्व देख ही।
-सुधा वर्मा
hne_Deva hne_Deva hne_Deva mai_Deva